На основу члана 22. став 1. тачка 7. Закона о јавним предузећима („Сл. гласника РС“, бр. 15/2016) и члана 46. став 1. тачка 6. Одлуке о усклађивању пословања Јавног комуналног предузећа „Осечина“ из Осечине са Законом о јавним предузећима (Општински службени гласник број 8/16) Надзорни одбор Јавног комуналног предузећа „Осечина“ из Осечине, на својој седници одржаној дана 30.01.2017. године, донео је:

**СТАТУТ**

**ЈАВНОГ КОМУНАЛНОГ ПРЕДУЗЕЋА**

**„ОСЕЧИНА“**

**ОПШТЕ ОДРЕДБЕ**

**Члан 1.**

 Јавно комунално предузеће „Осечина“ (у даљем тексту: Јавно предузеће) је правни следбеник ЈКП „Осечина“ основаног одлуком Скупштине општине Осечина број 060-1603/92 од 19.11.1992. год. и број 060-452/04 од 22.12.2004. год., које преузима, сва права и обавезе ЈКП „Осечина“.

 Јавно предузеће из става 1. овог члана основано је и послује на неодређено време, ради:

1. Обезбеђивања трајног обављања делатности од општег интереса и уредног задовољавања потреба корисника комуналних услуга,
2. Развоја и унапређења обављања делатности од општег интереса,
3. Обезбеђивања техничко-технолошког и економског јединства система и усклађености његовог развоја,
4. Стицања добити,
5. Остваривања другог законом утврђеног интереса

**Циљ оснивања јавног предузећа**

**Члан 2.**

 Јавно комунално предузеће „Осечина“ је основано ради обезбеђивања трајног обављања делатности снабдевање водом за пиће крајњих корисника, као и пружање услуга пречишћавања и одвођења атмосферских и отпадних вода, сакупљање и изношење смећа, пречишћавање и одвођење отпадних вода, производње и дистрибуције топлотне енергије, уређење, чишћење и одржавање јавних површина,

уређење и одржавање гробља, одржавање улица и путева, уређење, одржавање, управљање и коришћење јавних паркиралишта, као и редовног задовољавања потреба корисника производа и услуга.

**Члан 3.**

 Права и обавезе Оснивача према Јавном предузећу утврђена су Одлуком о оснивању Јавног предузећа и овим Статутом.

 По основу учешћа у основном капиталу Јавног комуналног предузећа „Осечина, општина као оснивач има следећа права:

* Право управљања Јавним комуналним предузећем „Осечина“, на начин утврђен овим Статутом,
* Право на учешће у расподели добити Јавног комуналног предузећа,
* Право да буду информисани о пословању Јавног комуналног предузећа,
* Право да учествују у расподели ликвидационе или стечајне масе, након престанка Јавног комуналног предузећа стечајем или ликвидацијом, а по измирењу обавеза и
* Друга права у складу са законом.

**Члан 4.**

Овај статут садржи следеће одредбе:

* Назив, седиште и матични број оснивача,
* Пословно име и седиште Јавног комуналног предузећа „Осечина“,
* Претежна делатност Јавног комуналног предузећа „Осечина“,
* Права, обавезе и одговорности оснивача према Јавном комуналном предузећу „Осечина“ и Јавног комуналног предузећа „Осечина“ према оснивачу,
* Услови и начин утврђивања и распоређивања добити, односно начину покрића губитка и сношењу ризика,
* Условима и начину задуживања Јавног комуналног предузећа „Осечина“
* Заступање Јавног комуналног предузећа „Осечина“,
* Износ основног капитала, као и опис, врста и вредност неновчаног улога,
* Органи Јавног комуналног предузећа „Осечина“,
* Податак о уделима оснивача у основном капиталу израженог у процентима,
* Имовина која се не може отуђити,
* Располагање стварима у јавној својини која су пренета у својину Јавног комуналног предузећа „Осечина у складу са законом,
* Заштита животне средине,
* Друга питања од значаја за несметано обављање делатности за коју се оснива Јавно комунално предузеће „Осечина“.

. **ПОДАЦИ О ОСНИВАЧУ**

**Оснивач јавног предузећа**

**Члан 5.**

 Оснивач и једини члан Јавног комуналног предузећа „Осечина“ је:

 Општина Осечина, улица Карађорђева број 78, матични број 07305290.

 Права оснивача остварује Скупштина општине Осечина.

**Правни статус јавног предузећа
Члан 6.**

 Јавно комунално предузеће „Осечина“ има статус правног лица са правима, обавезама и одговорностима утврђеним законом.

 Јавно комунално предузеће „Осечина“ у правном промету са трећим лицима има своја овлашћења и иступа у своје име и за свој рачун.

**Одговорност за обавезе јавног предузећа**

**Члан 7.**

 Јавно комунално предузеће „Осечина“ за своје обавезе одговара целокупном својом имовином.

 Оснивач не одговара за обавезе Јавног комуналног предузећа „Осечина“, осим у случајевима прописаним законом.

 Оснивач је дужан да обезбеди да се делатност од општег интереса из члана 2. Статута обавља у континуитету.

**Заступање и представљање јавног предузећа**

**Члан 8.**

 Јавно комунално предузеће „Осечина“ заступа и представља директор.

 Директор предузећа овлашћен је да у оквиру делатности предузећа предузеће заступа, представља, закључи уговоре и да врши све правне радње неограничено.

 Директор као заступник Јавног комуналног предузећа може дати другом лицу писмено пуномоћје за закључивање одређених врста уговора, као и за преузимање других правних радњи.

 Директор јавног предузећа може генералним и специјалним пуномоћјем пренети појединачна овлашћења за заступање на друге раднике или на лица изван Јавног предузећа.

 У случају одсутности директора или његове спречености Јавно предузеће заступа и представља радник кога дирекотр, уз сагласност Надзорног одбора, унапред за то овласти.

 **ПОСЛОВНО ИМЕ И СЕДИШТЕ**

**Пословно име јавног предузећа**

**Члан 9.**

Јавно комунално предузеће „Осечина“ послује под следећим пословним именом: Јавно комунално предузеће „Осечина“ у Осечини.

Скраћено пословно име је: ЈКП „Осечина“.

О промени пословног имена одлучује Надзорни одбор Јавног комуналног предузећа „Осечина“, уз сагласност оснивача.

**Седиште јавног предузећа**

**Члан 10.**

Седиште Јавног комуналног предузећа „Осечина“ је у Осечини, улица Пере Јовановића-Комирићанца 33.

 О промени седишта Јавног комуналног предузећа „Осечина“ одлучује Надзорни одбор, уз сагласност оснивача

**Печат, штамбиљ и знак јавног предузећа**

**Члан 11.**

 Јавно предузеће има свој печат и штамбиљ које користи у свом пословању у преписци и у другим случајевима када се појављује као субјекат у правном промету.

 Печат Јавног предузећа је округлог облика пречника 30 мм на коме је исписана фирма и седиште без означавања назива улице и кућног броја, а у средини печата налази се „Осечина“ Осечина.

 Штамбиљ Јавног предузећа је правоугаоног облика ширине 25 мм дужине 55 мм на коме је исписана фирма и седиште без означавања назива улице и кућног броја, простор за број, простор за датум и место Осечина.

 Фирма Јавног предузећа на печату и штамбиљу исписано је на српском језику ћириличним писмом.

**Члан 12**.

Одлуку о промени фирме, седишту, печата и штамбиља доноси Надзорни одбор Јавног предузећа уз сагласност Оснивача.

**Упис јавног предузећа у регистар**

**Члан 13.**

 Јавно комунално предузеће „Осечина“ се за обављање своје делатности од општег интереса, утврђене овим статутом, уписује у регистар у складу са законом којим се уређује правни положај привредних друштава и поступак регистрације, у складу са законом.

 **ПЛАНИРАЊЕ РАДА И РАЗВОЈА**

**Члан 14.**

 Унапређивање рада и развоја Јавног комуналног предузећа „Осечина“ заснива се на дугорочном и средњорочном плану рада и развоја.

 Плановима и програмима рада из става 1. овог члана утврђује се пословна политика и развој Јавног комуналног предузећа „Осечина“, одређују се непосредни задаци и утврђују средства и мере за њихово извршавање.

 Планови и програми рада Јавног комуналног предузећа „Осечина“ морају се заснивати на законима којима се уређују одређени односи у делатностима којима се бави Јавно комунално предузеће „Осечина“, Стратегији управљања водом и Водопривредном основом Републике Србије.

**Планови и програми**

**Члан 15.**

 Планови и програми Јавног комуналног предузећа „Осечина“ су:

* Годишњи програм пословања,
* Средњорочни план пословне стратегије и развоја Јавног комуналног предузећа,
* Дугорочни план пословне стратегије и развоја Јавног комуналног предузећа,
* Финансијски планови и
* Други планови и програми (посебни програми за коришћење субвенција, гаранције или других средстава).

Планови и програми Јавног комуналног предузећа „Осечина“ из става 1.тачка 1.,2.,3., и 4. овог члана достављају се Општинском већу општине Осечина најкасније до 1.деце,бра текуће године за наредну годину.

Планови и програми се сматрају донетим кад на њих Сагласност да Скупштина општине.

**Члан 16.**

 Годишњи, односно трогодишњи програм пословања Јавног комуналног предузећа „Осечина“ садржи нарочито:

* Планиране изворе прихода и позиције расхода по наменама,
* Планиране набавке,
* План инвестиција,
* Планирани начин расподеле добити, односно планирани начин покрића губитка,
* Елементе за целовито сагледавање цена производа и услуга,
* План зарада и запошљавања,
* Критеријуме за коришћење средстава за помоћ, спортске активности, пропаганду и репрезентацију.

Измене и допуне годишњег, односно трогодишњег програма пословања могу се вршити искључиво из стратешких и државних интереса или уколико се битно промене околности у којима јавно предузеће послује.

**Члан 17.**

 Ако Надзорни одбор комуналног предузећа „Осечина“ до почетка календарске године не донесе годишњи односно трогодишњи програм пословања, до доношења тог програма зараде запосленима се обрачунавају и исплаћују на начин и под условима утврђеним годишњим односно трогодишњим програмом пословања за претходну годину.

**Члан 18.**

 Јавно комунално предузеће „Осечина“ је дужно да Општинском већу општине Осечина доставља тромесечне извештаје о реализацији годишњег, односно трогодишњег програма пословања.

 Извештај из става 1. овог члана доставља се у року од 30 дана од дана истека тромесечја.

**Унутрашња организација јавног предузећа**

**Члан 19.**

 Јавно комунално предузеће „Осечина“ послује као јединствена радна целина.

 Актом директора Јавног комуналног предузећа „Осечина“ уређује се унутрашња организација и систематизација послова.

 **ДЕЛАТНОСТ ЈАВНОГ ПРЕДУЗЕЋА**

**Претежна делатност**

**Члан 20.**

 Претежна делатност Јавног предузећа је:

**36.00 – Сакупљање, пречишћавање и дистрибуција воде**

 Поред претежне делатности јавно предузеће обавља и следеће делатности:

52.21 – Услужне делатности у копненом саобраћају

82.99 – Остале услужне активности подршке пословању

37.00 – Уклањање отпадних вода

38.11 – Скупљање отпада који није опасан

38.21 – Третман одлагања отпада који није опасан

81.30 – Услуге уређења и одржавање околине

96.03 – Погребне и сродне делатности

81.10 – Услуге одржавање објеката

81.21 – Услуге редовног чишћења зграда

81.22 – Услуге осталог чишћења зграда и опреме

81.29 – Услуге осталог чишћења

02.20 – Сеча дрвећа

08.11 – Експлоатација грађевинског и украсног камена, кречњака, гипса, креде

08.12 – Експлоатација шљунка, песка, глине и каолина

23.61 – Производња производа од бетона намењених за грађевинарство

23.62 – Производња производа од гипса намењених за грађевинарство

23.63 – Производња свежег бетона

23.64 – Производња малтера

23.69. – Производња осталих производа од бетона, гипса и цемента

23.70 – Сечење, обликовање и обрада камена

35.30. – Снабдевање паром и климатизација

41.20. – Изградња стамбених и нестамбених зграда

42.21 - Изградња цевовода

43.11 – Рушење објеката

43.12 – Припрема градилишта

42.11 – Изградња путева и аутопутева

43.21 – Постављање електричних инсталација

43.22 – Постављање водоводних, канализационих, грејних и климатизованих система

43.29 – Остали инсталациони радови у грађевинарству

43.31 – Малтерисање

43.32 – Уградња столарије

43.33 – Постављање подних и зидних облога

43.34 – Бојење и застакљивање

43.39 – Остали завршни радови

45.20 – Одржавање и поправка моторних возила

45.32 – Трговина на мало деловима и опремом за моторна возила

46.73 – Трговина на велико дрветом, грађевинским материјалом и санитарном опремом

46.74 – Трговина на велико металном робом, инсталационим материјалима, опремом и прибором за грејање

46.77 – Трговина на велико отпацима и остацима

46.90 – Неспецијализована трговина на велико

47.52 – Трговина на мало металном робом, бојама и стаклом у специјализованим продавницама

49.41 – Друмски превоз терета

77.31 – Изнајмљивање и лизинг пољопривредних машина и опреме

77.32 – Изнајмљивање и лизинг машина и опреме за грађевинарство.

 Јавно комунално предузеће „Осечина“ може без уписа у регистар да врши и друге делатности које служе обављању претежне делатности, уколико за те делатности испуњава услове предвиђене законом.

 Оснивач и Јавно комунално предузеће могу поједина права и обавезе у обављању делатности из става 2. овог члана уредити уговором у складу са законом.

 О промени делатности Јавног комуналног предузећа „Осечина“, као и о обављању других делатности које служе обављању претежне делатности, одлучује Надзорни одбор, уз сагласност оснивача, у складу са законом.

**Услови за обављање делатности као делатности од општег интереса**

**Члан 21.**

 Јавно комунално предузеће „Осечина“ може да отпочне обављање делатности кад надлежни државни орган утврди да су испуњени услови за обављање те делатности у погледу:

1. техничке опремљености,
2. кадровске оспособљености,
3. безбедности и здравља на раду,
4. заштите и унапређивања животне средине и
5. других услова прописаних законом.

**Оснивачка права и улагање капитала јавног предузећа**

**Члан 22.**

 Јавно комунално предузеће „Осечина“ може, уз претходну сагласност оснивача, основати зависно друштво капитала за обављање делатности од општег интереса из члана 20. овог Статута, као и друштво капитала за обављање делатности која није делатност од општег интереса, у складу са Законом о привредним друштвима.

 Јавно комунално предузеће „Осечина“ може улагати капитал у већ основана друштва капитала, уз претходну сагласност оснивача.

 На одлуку Надзорног одбора из става 1. и 2. овог члана сагласност даје Скупштина општине Осечина.

**ИМОВИНА ЈАВНОГ ПРЕДУЗЕЋА**

**Основни капитал**

**Члан 23.**

 Основни капитал Јавног комуналног предузећа који је регистрован у Регистру привредних субјеката код Агенције за привредне регистре износи: уписани новчани капитал 100.000,00 динара и 500 EUR-а у динарској противвредности, и уплаћени новчани капитал: 100.000,00 динара и 500 EUR-а у динарској противвредности.

 Основни капитал из става 1. овог члана је удео Оснивача, као јединог члана са 100% учешћа у основном капиталу Јавног комуналног предузећа „Осечина“.

 Усклађивање основног капитала предузећа врши се у складу са законом.

 Вредност неновчаног улога оснивача утврђује се на основу процене извршене на начин прописан законом којим се уређује правни положај привредних друштава.

**Имовина јавног предузећа**

**Члан 24.**

 Имовину Јавног предузећа чине право својине на покретним и непокретним стварима, новчана средства и хартије од вредности и друга имовинска права, која су пренета у својину Јавног предузећа, укључујући и право коришћења на стварима у јавној својини.

 Стварима у јавној својини које је Оснивач уложио у Јавно комунално предузеће „Осечина“ преносом права коришћења, без преноса права својин, Јавно комунално предузеће „Осечина“ не може да располаже, нити да их даље уступа на коришћење, без сагласности Оснивача.

 Јавно комунално предузеће управља и располаже својом имовином у складу са законом, оснивачким актом и Статутом.

**Члан 25.**

 Јавно комунално предузеће се може задужити у складу са законом.

 Одлуку о задуживању до износа до 5.000.000 динара доноси Надзорни одбор.

 Одлуку о задуживању преко 5.000.000 динара доноси Надзорни одбор уз сагласност Оснивача.

**Члан 26.**

 О повећању и смањењу основног капитала Јавног предузећа одлучује Скупштина општине, као оснивач у складу са законом.

 Располагање (отуђење и прибављање) стварима у јавној својини које нису пренете у капитал јавног предузећа, врши се под условима, на начин и по поступку прописаним законом којим се уређује јавна својина.

 **Члан 27.**

 Средства у јавној својини могу се улагати у капитал Јавног комуналног предузећа „Осечина“ у складу са законом и актима Скупштине општине.

По основу улагања средстава из става 1. овог члана општина стиче уделе у Јавном комуналном предузећу „Осечина“, као и права по основу тих удела.

Капитал у Јавном комуналном предузећу „Осечина“ подељен на уделе уписује се у регистар.

**Повећање и смањење оснивачког капитала**

 **Члан 28.**

 О повећању или смањењу оснивачког капитала Јавног комуналног предузећа „Осечина“ одлучује Скупштина општине, као оснивач у складу са законом.

**Средства јавног предузећа**

**Члан 29.**

 Јавно предузеће, у обављању својих делатности, стиче и прибавља средства из следећих извора:

* Продајом производа и услуга,
* Из кредита,
* Из донација и поклона,
* Из буџета оснивача и буџета Републике Србије и
* Из осталих извора, у складу са законом

Р**асподела добити**

**Члан 30.**

 Јавно комунално предузеће „Осечина“ је дужно да део остварене добити уплати у буџет општине, по завршеном рачуну за претходну годину.

 Висина и рок за уплату добити и става 1. овог члана утврђује се у складу са законом и Одлуком о буџету општине за наредну годину.

 Добит Јавног комуналног предузећа „Осечина“, утврђена у складу са законом, може се расподелити за повећање основног капитала, резерве или за друге намене, у складу са законом и актима оснивача.

 Одлуку о расподели добити доноси Надзорни одбор Јавног комуналног предузећа „Осечина“, уз сагласност оснивача.

 Јавно комунално предузеће „Осечина“ је дужно до 50% остварене добити усмери Оснивачу и уплати на рачун прописан за уплату јавних прихода.

**Органи јавног предузећа**

**Члан 31.**

 Управљање у Јавном предузећу је организовано као једнодомно.

Органи предузећа су:

1. Надзорни одбор,
2. Директор

**Састав Надзорног одбора**

**Члан 32.**

 Надзорни одбор Јавног комуналног предузећа „Осечина“ има три члана, од којих је један председник.

 Председника и чланове надзорног одбора Јавног комуналног предузећа „Осечина“, од којих је један члан из реда запослених именује Скупштина општине, на период од четири године, под условима, на начин и по поступку утврђеним законом, статутом општине и овим Статутом.

 Члан Надзорног одбора из реда запослених именује се на предлог репрезентативног синдиката запослених у Јавном предузећу.

**Услови за чланове Надзорног одбора**

**Члан 33.**

 За председника и члана Надзорног одбора Јавног комуналног предузећа „Осечина“ именује се лице које испуњава следеће услове:

1. Да је пунолетно и пословно способно;
2. Да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;
3. Да има најмање пет година радног искуства на пословима за које се захтева високо образовање из тачке 2. овог члана;
4. Да има најмање три године радног искуства на пословима који су повезани са пословима Јавног комуналног предузећа „Осечина“;
5. Да познаје област корпоративног управљања или област финансија;
6. Да није осуђивано на казну затвора од најмање шест месеци;
7. Да му нису изречене мере безбедности у складу са законом којим се уређују кривична дела, и то: обавезно психијатријско лечење и чување у здравственој установи, обавезно психијатријско лечење на слободи, обавезно лечење наркомана, обавезно лечење алкохоличара; забрана вршења позива, делатности и дужности.

Председник и чланови надзорног одбора дужни су да се додатно стручно усавршавају у области корпоративног управљања, у складу са Програмом за додатно стручно усавршавање који утврђује Влада.

**Члан 34.**

 Представник запослених у Надзорном одбору мора испуњавати услове из члана 33. Статута, као и додатна два услова:

1. Да није био ангажован у вршењу ревизије финансијских извештаја у последњих пет година,
2. Да није члан политичке странке.

**Члан 35.**

 Надзорни одбор као ни директор не могу предлагати представника запослених у надзорном одбору.

**Престанак мандата чланова Надзорног одбора**

**Члан 36.**

 Мандат председнику и члановима Надзорног одбора престаје истеком периода на који су именовани, оставком или разрешењем.

 Председник и чланови Надзорног одбора разрешавају се пре истека периода на који су именовани, уколико:

1. Јавно комунално предузеће „Осечина“ не достави годишњи, односно трогодишњи програм пословања у роковима прописаним законом,
2. Надзорни одбор пропусти да предузме неопходне мере пред надлежним органима у случају постојања основане сумње да одговорно лице јавног предузећа делује на штету јавног предузећа несавесним понашањем или на други начин,
3. Се утврди да делује на штету Јавног комуналног предузећа 2Осечина“ несавесним понашањем или на други начин,
4. У току трајања мандата буде осуђен на условну или безусловну казну затвора.

 Председник и чланови Надзорног одбора којима је престао мандат, дужни су да врше своје дужности до именовања новог надзорног одбора, односно именовања новог председника или члана надзорног одбора, а најдуже шест месеци.

**Надлежност Надзорног одбора**

**Члан 37.**

 Надзорни одбор:

1. Доноси дугорочни и средњорочни план пословне стратегије и развоја и одговоран је за њихово спровођење,
2. Доноси годишњи, односно трогодишњи програм пословања Јавног комуналног предузећа усклађен са дугорочним и средњорочним планом пословне стратегије и развоја из тачке 1. овог члана,
3. Усваја извештај о степену реализације годишњег, односно трогодишњег програма пословања,
4. Усваја тромесечни извештај о степену усклађености планираних и реализованих активности,
5. Усваја финансијске извештаје,
6. Доноси Статут Јавног комуналног предузећа,
7. Надзире рад директора,
8. Успоставља, одобрава и прати рачуноводство, унутрашњу контролу, финансијске извештаје и политику управљања ризицима,
9. Доноси одлуку о расподели добити Јавног комуналног предузећа, односно начину покрића губитка,
10. Доноси инвестиционе програме и критеријуме за инвестициона улагања,
11. Даје сагласност директору за предузимање послова или радњи у складу са законом, статутом и одлуком оснивача,
12. Доноси одлуку о давању или одузимању прокуре,
13. Закључује уговор о раду са директором, у складу са законом којим се уређују радни односи,
14. Доноси одлуку о располагању (прибављање и отуђење) средствима у јавној својини која су пренета у својину Јавног комуналног предузећа велике вредности, која је у непосредној функцији обављања делатности од општег интереса, утврђених оснивачким актом,
15. Доноси одлуку о висини цена услуга,
16. Одлучује о улагању капитала Јавног комуналног предузећа,
17. Одлучује о статусним променама Јавног комуналног предузећа и оснивању других правних субјеката,
18. Одлучује о оснивању зависних друштава капитала,
19. Одлучује о смањењу и повећању капитала Јавног комуналног предузећа,
20. Одлучује о издавању, продаји и куповини удела, као и продаји удела у Јавном комуналном предузећу или куповини удела или акција у другом предузећу, односно привредном друштву,
21. Доноси акт о исплати стимулације директора у складу са позитивним прописима,
22. Врши друге послове у складу са законом и Статутом.

Одлуке из става 1. тачка 1., 2., 6., 9., 14., 15., 19., 20. и 22. овог члана Надзорни одбор доноси уз сагласност Скупштине општине.

Одлуке из става 1. тачка 16., 17. и 18. овог члана Надзорни одбор доноси уз претходну сагласност Скупштине општине.

Одлуке из става 1. тачка 21. овог члана Надзорни одбор доноси уз претходну сагласност Општинског већа.

**Члан 38.**

Надзорни одбор одлучује већином гласова својих чланова.

Надзорни одбор не може пренети право на одлучивање о питањима из свог делокруга на директора или другог запосленог у Јавном предузећу.

**Члан 39.**

 Председник и чланови Надзорног одбора Јавног комуналног предузећа „Осечина“ имају право на одговарајућу накнаду за рад у Надзорном одбору.

 Висину накнаде из става 1. овог члана утврђује оснивач на основу извештаја о степену реализације програма пословања Јавног предузећа.

**Директор**

**Члан 40.**

 Директора предузећа именује Скупштина општине на период од четири године, а на основу спроведеног јавног конкурса.

 Директор Јавног комуналног предузећа „Осечина“ заснива радни однос на одређено време.

 Директор предузећа је функционер који обавља јавну функцију.

 Директор не може имати заменика.

**Надлежности директора**

**Члан 41.**

 Директор Јавног комуналног предузећа „Осечина“:

1. Представља и заступа Јавно комунално предузеће;
2. Организује и руководи процесом рада;
3. Води пословање предузећа;
4. Одговара за законитост рада предузећа, за реализацију одлука и других аката Скупштине општине, председника општине и Општинског већа;
5. Предлаже дугорочни и средњорочни план пословне стратегије и развоја предузећа и одговоран је за њихово спровођење,
6. Предлаже годишњи, односно трогодишњи програм пословања предузећа и одговоран је за његово спровођење,
7. Предлаже финансијске извештаје,
8. Предлаже доношење посебног програма коришћења средстава из буџета општине (субвенције, гаранције или коришћење других средстава),
9. Извршава одлуке Надзорног одбора,
10. Бира извршне директоре,
11. Закључује уговоре о раду са извршним директорима, у складу са законом којим се уређују радни односи,
12. Доноси акт о систематизацији,
13. Предлаже Надзорном одбору доношење одлука и других аката из делокруга директора,
14. Одлучује о појединачним правима, обавезама и одговорностима запослених у складу са законом, колективним уговором и Статутом предузећа,
15. Доноси план набавки за текућу годину,
16. Доноси одлуке у поступцима јавних набавки и набавки на које се не примењује Закон о јавним набавкама,
17. Врши друге послове одређене законом, оснивачким актом и овим Статутом.

**Члан 42**.

**Услови за избор директора**

 За директора Јавног комуналног предузећа „Осечина“ може бити именовано лице које испуњава следеће услове:

1. Да је пунолетно и пословно способно,
2. Да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама,
3. Да има најмање пет година радног искуства на пословима за које се захтева високо образовање уз тачке 2. овог члана,
4. Да има најмање три године радног искуства на пословима који су повезани са пословима јавног предузећа, односно установама којима је оснивач локална самоуправа,
5. Да познаје област корпоративног управљања,
6. Да има радно искуство у организовању рада и вођењу послова,
7. Да није члан органа политичке странке, односно да му је одређено мировање у вршењу функције у органу политичке странке,
8. Да није осуђивано на казну затвора од најмање шест месеци,
9. Да му нису изречене мере безбедности у складу са законом којим се уређују кривична дела, и то:
* Обавезно психијатријско лечење и чување у здравственој установи,
* Обавезно психијатријско лечење на слободи,
* Обавезно лечење наркомана,
* Обавезно лечење алкохоличара,
* Забрана вршења позива, делатности и дужности.

**Извршни директор**

**Члан 43.**

 Директор може бирати извршне директоре за вођење послова из одређених области од значаја за успешно функционисање Јавног комуналног предузећа „Осечина“.

 Извршни директор за свој рад одговара директору.

 Извршни директор обавља послове у оквиру овлашћења које му је одредио директор, у складу са Статутом Јавног комуналног предузећа „Осечина“.

 Извршни директор не може имати заменика.

 Извршни директор мора бити у радном односу у Јавном комуналном предузећу „Осечина“.

**Члан 44.**

 За извршног директора Јавног комуналног предузећа „Осечина“ бира се лице које испуњава услове:

1. Да је пунолетно и пословно способно,
2. Да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама или специјалистичким струковним студијама,
3. Да има најмање пет година радног искуства на пословима за које се захтева високо образовање из тачке 2. овог члана,
4. Да има најмање три године радног искуства на пословима за које ће бити задужен у јавном предузећу,
5. Да има радно искуство у организовању рада и вођењу послова,
6. Да није осуђивано на казну затвора од најмање шест месеци,
7. Да му нису изречене мере безбедности у складу са законом којим се уређују кривична дела, и то:
* Обавезно психијатријско лечење и чување у здравственој установи,
* Обавезно психијатријско лечење на слободи,
* Обавезно лечење наркомана,
* Обавезно лечење алкохоличара,
* Забрана вршења позива, делатности и дужности.

 Поред услова из става 1. овог члана, лице које се бира за извршног директора мора имати три године радног искуства на пословима за које ће бити задужен у јавном предузећу.

 Јавно предузеће не може имати више од три извршна директора, а број извршних директора утврђује се Статутом Јавног комуналног предузећа „Осечина“.

**Зарада директора и извршног директора**

**Члан 45.**

 Директор и извршни директор имају право на зараду, а могу имати и право на стимулацију, у складу са законом.

 Одлуку о исплати стимулације директора и извршног директора доноси Надзорни одбор Јавног комуналног предузећа „Осечина“, уз сагласност Општинског већа.

 Одлуку о исплати стимулације извршног директора доноси се на предлог директора.

**Поступак именовања директора**

**Члан 46.**

 Директор јавног комуналног предузећа именује се након спроведеног јавног конкурса у складу са законом, подзаконским актима, Статутом општине и овим Статутом.

 Јавни конкурс спроводи Комисија за спровођење конкурса за избор директора.

 Комисија јединице локалне самоуправе има пет чланова, од којих је један председник.

 Комисију из става 3. овог члана образује Скупштина општине.

 Председник и чланови комисије не могу бити народни посланици, посланици у скупштини аутономне покрајине, одборници у Скупштини општине Осечина као ни изабрана, именована и постављена лица у органима општине.

**Члан 47.**

 Одлуку о спровођењу јавног конкурса за избор директора Јавног комуналног предузећа „Осечина“ доноси Скупштина општине, на предлог Општинског већа.

 Иницијативу за доношење одлуке из става 1. овог чланаможе покренути и Надзорни одбор Јавног комуналног предузећа „Осечина“ преко општинске управе.

 Општинска управа доставља Општинском већу текст огласа о јавном конкурсу.

 Оглас о јавном конкурсу садржи нарочито: податке о Јавном комуналном предузећу „Осечина“, пословима, условима за именовање директора Јавног комуналног предузећа „Осечина“, месту рада, стручној оспособљености, знањима и вештинама које се оцењују у изборном поступку и начину њихове провере, року у коме се подносе пријаве, податке о лицу задуженом за давање обавештења о јавном конкурсу, адресу на

коју се пријаве подносе, као и податке о доказима који се прилажу уз пријаву.

 Оглас о јавном конкурсу за избор директора Јавног комуналног предузећа „Осечина“ објављује се у „Службеном Гласнику Републике Србије“, у Општинском службеном гласнику општине Осечина, у најмање једним дневним новинама које се дистрибуирају на целој територији Републике Србије, као и на интернет страници општине Осечина.

 Рок за објављивање огласа из става 4. овог члана у „Службеном гласнику Републике Србије“ не може бити дужи од осам дана од дана доношења одлуке о спровођењу јавног конкурса за избор директора јавног комуналног предузећа.

 Пријава на јавни конкурс за избор директора јавног комуналног предузећа подноси се у року од 30 дана од дана објављивања јавног конкурса у „Службеном гласнику Републике Србије“.

 Неблаговремене, неразумљиве и пријаве уз које нису приложени сви потребни докази, Комисија одбацује закључком против кога није допуштена посебна жалба.

**Члан 48.**

 Решење о именовању директора је коначно.

 Решење о именовању директора Јавног комуналног предузећа „Осечина“ са образложењем, објављује се у „Службеном гласнику РС“, Општинском службеном гласнику општине Осечина, интернет страници општине Осечина и интернет страници Јавног комуналног предузећа „Осечина“.

**Члан 49.**

 Именовани кандидат дужан је да ступи на функцију у року од осам дана од дана објављивања решења о именовању У „Службеном гласнику Републике Србије“.

 Рок из става 1. овог члана, из нарочито оправданих разлога, може се продужити за још осам дана.

**Мандат директора**

**Члан 50.**

 Мандат директора престаје истеком периода на који је именован, оставком или разрешењем.

 Поступак за именовање директора покреће се шест месеци пре истека периода на који је именован, односно у року од 30 дана од дана подношења оставке или разрешења.

**Оставка директора**

**Члан 51.**

 Оставка се у писаној форми подноси Скупштини општине.

**Разрешење**

**Члан 52.**

 Предлог за разрешење директора Јавног комуналног предузећа „Осечина“ подноси Општинско веће.

 Предлог из става 1. овог члана може поднети и Надзорни одбор Јавног комуналног предузећа „Осечина“, преко Општинске управе Осечина.

 Предлог за разрешење мора бити образложен, са прецизно наведеним разлозима због којих се предлажу разрешење и доставља се директору који има право да се у року од 20 дана изјасни о разлозима због којих се предлаже разрешење.

 Пошто директору пружи прилику да се изјасни о постојању разлога за разрешење и утврди потребне чињенице. Општинско веће предлаже Скупштини општине доношење одговарајућег решења.

 Против решења о разрешењу жалба није допуштена, али се може водити управни спор.

**Члан 53.**

 Скупштина општине разрешава или може разрешити директора Јавног комуналног предузећа „Осечина“ под условима предвиђеним законом.

**Суспензија директора**

**Члан 54.**

 Уколико у току трајања мандата против директора буде потврђена оптужница, Скупштина општине доноси решење о суспензији директора Јавног комуналног предузећа „Осечина“.

 Суспензија траје док се поступак правноснажно не оконча.

**Вршилац дужности директора**

**Члан 55.**

 Скупштина општине може именовати вршиоца дужности директора до именовања директора јавног предузећа по спроведеном јавном конкурсу или у случају суспензије директора.

 Период обављања функције вршиоца дужности директора не може бити дужи од једне године.

 Исто лице не може бити два пута именовано за вршиоца дужности директора.

 Вршилац дужности директора мора испуњавати услове за именовање директора јавног предузећа из члана 42. овог Статута.

 Вршилац дужности има сва права, обавезе и овлашћења која има директор јавног предузећа.

**Поремећаји у раду услед више силе**

**Поремећаји у пословању**

**Члан 56**.

 У случају поремећаја у пословању Јавног комуналног предузећа „Осечина“, Скупштина општине, може предузети мере прописане законом, ради обезбеђења услова за несметано функционисање и обављање делатности од општег интереса, а нарочито:

* Промену унутрашње организације Јавног комуналног предузећа „Осечина“,
* Разрешење Надзорног одбора и директора и именовање привременог органа Јавног комуналног предузећа „Осечина“,
* Ограничење права појединих делова Јавног комуналног предузећа „Осечина“ да иступају у правном промету са трећим лицима,
* Ограничење у погледу права располагања појединим средствима у јавној својини,
* Друге мере одређене законом којим се одређују делатности од општег интереса.

 За време ратног стања или непосредне ратне опасности, у складу са одлуком Владе, Скупштина општине може у Јавном комуналном предузећу „Осечина“ утврдити организацију за извршавање послова од стратешког значаја за Републику Србију и општину Осечина.

**Остваривање права на штрајк**

**Члан 57.**

 У Јавном комуналном предузећу „Осечина“ право на штрајк остварује се у складу са законом и колективним уговором.

 У случају да у Јавном комуналном предузећу „Осечина“ нису обезбеђени услови за остваривање редовног процеса рада услед више силе, Скупштина општине, ако оцени да могу наступити штетне последице за живот и здравље људи или њихову безбедност и безбедност имовине или друге штетне неотклоњиве последице, поступа у складу са законом.

 У случају штрајка запослених у Јавном комуналном предузећу „Осечина“, мора се обезбедити минимум процеса рада у обављању делатности од општег интереса.

**Радни односи**

**Члан 58.**

 Права, обавезе и одговорности запослених из радног односа уређују се у складу са Посебним колективним уговором за јавна предузећа у комуналној делатности на територији Републике Србије (Сл.Гл. број 27/2015 од 18.03.2015. године).

**Безбедност и здравље запослених на раду**

**Члан 59.**

 Права, обавезе и одговорности у вези са безбедношћу и здрављем на раду остварују се у складу са законом и прописима донетим на основу законам а ближе се уређују колективним уговором, општим актима Јавног комуналног предузећа „Осечина“ или уговором о раду.

**Заштита животне средине**

**Члан 60.**

 Јавно комунално предузеће „Осечина“ је дужно да у обављању своје делатности

обезбеђује потребне услове за заштиту и унапређење животне средине и да спречава узроке и отклања штетне последице које угрожавају природне и радом створене вредности човекове средине.

**Јавност рада предузећа**

**Члан 61.**

 Јавно комунално предузеће „Осечина“ је дужно да на својој интернет страници објави:

* Радне биографије чланова Надзорног одбора, директора и извршних директора,
* Организациону структуру,
* Годишњи, односно трогодишњи програм пословања, као и све њихове измене и допуне, односно извод из тог програма, ако јавно предузеће има конкуренцију на тржишту,
* Тромесечне извештаје о реализацији годишњег, односно трогодишњег програма пословања,
* Годишњи финансијски извештај са мишљењем овлашћеног ревизора,
* Друге информације од значаја за јавност.

 **Доступност информација**

 **Члан 62.**

 Доступност информација од јавног значаја Јавно комунално предузећe „Осечина“ врши у складу са одредбама закона који регулише област слободног приступа информацијама од јавног значаја.

**Пословна тајна**

**Члан 63.**

 Пословном тајном сматрају се исправе и подаци утврђени одлуком директора или Надзорног одбора Јавног комуналног предузећа „Осечина“ чије би саопштавање неовлашћеном лицу било противно пословању Јавног комуналног предузећа и штетило би његовом пословном угледу и интересима.

**СТАТУСНЕ ПРОМЕНЕ И ПРОМЕНЕ ОБЛИКА ПРЕДУЗЕЋА**

**Члан 64.**

 Одлуке о статусној промени Јавног предузећа доноси Надзорни одбор Јавног предузећа уз сагласност Оснивача.

 О предложеној статусној промени Јавног предузећа Надзорни одбор прибавља мишљење запослених.

**Члан 65**.

 Јавно предузеће може променити облик организованости у други ако испуњава услове за оснивање тог облика организованости утврђен законом.

 Одлуку о промени облика организованости Јавног предузећа доноси Надзорни одбор Јавног предузећа уз сагласност Оснивача.

**ОБЕЗБЕЂЕЊЕ ОПШТЕГ ИНТЕРЕСА**

**Члан 66.**

 Ради обезбеђења општег интереса у делатности за коју је Јавно предузеће основано, Скупштина општине даје сагласност на:

* Статут Јавног предузећа;
* Давање гаранција, авала, јемстава, залога и других видова средстава обезбеђења за послове који нису из оквира делатности од општег интереса;
* Располагање (прибављање и отуђење) средствима у јавној својини која су пренета у својину Јавног предузећа, веће вредности, која је у непосредној функцији обављања делатности од општег интереса;
* Улагање капитала;
* Статусне промене;
* Акт о процени вредности капитала и исказивању тог капитала у акцијама, као и на програм и одлуку о својинској трансформацији и
* Друге одлуке којима се уређује обављање делатности од општег интереса у складу са законом и Одлуком о оснивању.

**Статут и други општи акти**

**Општи акти**

**Члан 67.**

 Општи акти Јавног комуналног предузећа „Осечина“ су Статут и други општи акти у складу са законом.

 Статут је основни општи акт Јавног комуналног предузећа „Осечина“.

 Други општи акти Јавног комуналног предузећа морају бити у сагласности са Статутом Јавног комуналног предузећа „Осечина“.

 Појединачни акти које доносе органи и овлашћени појединци у Јавном комуналном предузећу морају бити у складу са општим актима Јавног комуналног предузећа „Осечина“.

**Члан 68.**

 Поступак који важи за доношење статута и других општих аката важи и приликом доношења њихових измена и допуна.

**Члан 69.**

 Општим актима Јавног предузећа уређују се питања за која су законом и другим прописима и овим Статутом утврђено овлашћење односно обавеза Јавног предузећа за њихово уређење.

**Члан 70.**

 Директор мора обезбедити да сви општи акти буду доступни сваком раднику.

**ЗАВРШНЕ ОДРЕДБЕ**

**Члан 71.**

 Јавно комунално предузеће „Осечина“ ће своју организацију и општа акта ускладити са одредбама овог Статута најкасније у року од 90 дана од почетка примене.

**Члан 72.**

 Тумачење одредаба овог Статута даје Надзорни одбор Јавног предузећа.

**Члан 73.**

 Даном ступања на снагу овог Статута престаје да важи Статут Јавног предузећа број 31/17, који је донет на седници Надзорног одбора 30.01.2017. године.

**Члан 74.**

 Овај Статут ступа на снагу осмог дана од дана објављивања на огласним таблама Јавног предузећа, а примењиваће се од дана давања сагласности од стране Оснивача.

 ПРЕДСЕДНИК НАДЗОРНОГ ОДБОРА

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Драган Чворић

Обрађивач: Стручна служба Предузећа

Доноси: Надзорни одбор Предузећа,

Сагласност: Скупштина општине Осечина,

аган Чворић